सड़क पर झाड़ी लगाकर किया कब्जा, कलेक्टर से शिकायत
जिला कार्यालय सभाकक्ष में मंगलवार को जनदर्शन में जिले के 130 आवेदकों ने अपनी समस्याओं के निराकरण व मांगों को लेकर कलेक्टर राजेश सिंह राणा को आवेदन सौंपा। ग्राम कांदुल से पहुंचे आवेदक कौशल प्रसाद बघेल ने कलेक्टर को बताया कि एक व्यक्ति ने जेसीबी से शासकीय भूमि को खुदवाकर मार्ग पर मिट्टी डालकर उसके ऊपर कांटो की झाड़ी लगा रखा है। इसलिए आने जाने में परेशानी हो रही है।
इस संबंध में राजस्व निरीक्षक व टीआई से शिकायत की जा चुकी है लेकिन कोई पहल नहीं हो पाया। आवागमन की दृष्टि से अतिक्रमण हटाने की मांग आवेदक ने की है। ग्राम पंचायत हसदा के सरपंच ने बोर खनन और गली सीमेंटीकरण कराने, ग्राम पंचायत जरवाय के सरपंच ने नवीन ग्राम पंचायत भवन स्वीकृत करने, ग्राम पंचायत बुंदेली के सरपंच ने नलजल योजना के लिए राशि स्वीकृत करने, ग्राम सनौद की सीमा बाई ने आवास के लिए आबादी भूमि दिलाने, ग्राम बोहारडीह की जमुना बाई ने इलाज के लिए आर्थिक सहायता दिलाने की मांग की। ग्राम मनकी की सरूपा बाई ने विधवा पेंशन दिलाने, ग्राम सिवनी के जोहनराम ने अवैध अतिक्रमण हटाने, ग्राम भोथली के घुमनराम ने वृृद्धा पेंशन दिलाने, ग्राम जर्राडीह के पूनाराम ने पशु शेड निर्माण कराने, ग्राम खैरा के ग्रामीणों ने शाला परिसर में अहाता निर्माण कराने, ग्राम दर्रीटोला के मोहित कुमार ने रोजगार दिलाने, ग्राम सांकरी की शशिबाई ने अनुकम्पा नियुक्ति दिलाने, ग्राम डुमरघुचा के मुकेश कुमार ने सिंचाई के लिए विद्युत कनेक्शन दिलाने की मांग की।
hin_Deva hin_Deva hin_Deva